Internasionale Verslag – 3 Junie 2020 - Corona Krisissentrum
Tuis / Internasionale Tendense / Internasionale Verslag – 3 Junie 2020
Internasionale Verslag – 3 Junie 2020
Die internasionale nuusagentskap Associated Press (AP) het gister 'n verslag gepubliseer nadat die agentskap toegang tot vertroulike dokumente en e-posboodskappe van die Wêreldgesondheidsorganisasie gekry het. Volgens dié vertroulike dokumente was personeel van die WGO in Januarie deeglik bewus daarvan dat China inligting oor die koronavirus van die organisasie weerhou het. Terwyl die leierskap van die WGO die Chinese vir hulle hantering van die krisis geloof het, was dit reeds algemene kennis in die organisasie dat die Chinese regering inligting weerhou en dat wetenskaplikes in Wuhan in China vir hulle lewens gevrees het. Vir meer as 'n week in Januarie het die Chinese geweier om die genetiese kaart, of die genoom, van die dodelike virus vry te stel nadat verskeie laboratoriums in China dit ten volle ontsyfer het. E-posboodskappe tussen personeel van die WGO bewys dat dié organisasie se leierskap bekommerd was dat indien hulle die Chinese se optrede in die openbaar sou veroordeel, China heeltemal sy samewerking met die WGO sou verbreek.
Die Withuis het gister aangedui dat samesprekings tussen President Trump en die leierskap van die Amerikaanse kongres hierdie week nog sal plaasvind ten einde 'n opvolg ekonomiese reddingspakket saam te stel. Daar is egter geen konsensus tussen Republikeine en Demokrate in die Amerikaanse kongres oor watter hulp in so 'n reddingspakket ingesluit moet wees nie. Die koronapandemie en die inperkingsmaatreëls het ernstige ekonomiese probleme vir die VSA veroorsaak met duisende sake-ondernemings, klein en groot, sowel as plaaslike regerings en die regerings van deelstate wat tans onder ernstige druk verkeer. Demokrate wil hê dat elke Amerikaner weer 'n kontantbedrag soos in April moet ontvang en dat werkloosheidsvoordele verder verleng moet word. Verder wil hulle geld aan state en plaaslike owerhede gee om hulle kontantvloeidruk te help verlig. Die Republikeine daarteenoor wil as voorwaarde vir hulpmaatreëls mense aanmoedig om terug te keer werk toe en is bang dat werkloosheidsvoordele wat voortdurend verleng word mense ontmoedig om terug te keer werk toe. Die Republikeine wil ook veral sake-ondernemings help om kop bo water te hou.
Intussen het 'n groep ekonome van Harvard Universiteit gister gewaarsku dat die huidige hulp aan sake-ondernemings in die VSA verskeie groot maatskappye met meer as 8 miljoen werknemers uitsluit en dat baie van hierdie maatskappy bankrot kan speel wat tot groot werksverliese aanleiding kan gee. Openbare maatskappye wat omtrent 26% van alle Amerikaanse werkers in diens het word tans grootliks uit alle hulppakkette uitgesluit. Dit sluit in maatskappye soos Gap, Dell Technologies en Kraft Heinz wat reeds almal finansiële probleme ervaar. Die Harvard-ekonome voorspel dat sou hierdie groot maatskappye geen ondersteuning ontvang nie daar binnekort 'n tweede vlaag van werksverliese regoor die VSA sal plaasvind.
Een van die gevolge van inperkingsmaatreëls regoor die wêreld is 'n tekort aan bloed. Die Amerikaanse Rooikruis het gister gewaarsku dat hulle bloedvoorraad gevaarlik laag is omdat dit moeiliker vir mense is om bloed te skenk, maar ook omdat mense versigtiger is om te gaan bloed skenk. Waar die Rooikruis gewoonlik genoeg bloed vir 5 dae beskikbaar het, het hulle tans net genoeg vir twee dae beskikbaar. Tekorte in bloed word ook reeds in Suid-Amerika, die Midde-Ooste en sommige Asiatiese lande ervaar.
New York, die stad in die VSA waar die meeste mense met die koronavirus besmet is, het gister bekend gemaak dat inwoners van dié stad nou gratis by enige van 150 toetssentrums vir die virus getoets kan word. Tot gister moes jy simptome toon of met iemand wat die virus onder lede het in kontak gewees het, om getoets te kon word. Enige persoon kan nou egter van hierdie gratis toetsdiens gebruik maak. Gister is 58 mense in die deelstaat New York weens COVID-19 dood. Inperkingsmaatreëls word steeds in verskeie dele van die deelstaat uitgefaseer.
Geen sterftes is Maandag en Dinsdag in Spanje weens COVID-19 aangemeld nie, die eerste twee dae sonder sterftes sedert Maart. Intussen het die meeste sake-ondernemings in Spanje begin heropen met mense wat ook weens lekker warm weer na strande begin stroom het.
Terwyl Europese lande begin heropen vir toeriste gebeur dit nie sonder terugslae nie. Al 91 passasiers wat op 'n vlug van Qatar Airways in Athene in Griekeland geland het, is in kwarantyn geplaas nadat 12 van die passasiers positief vir die koronavirus getoets het. Griekeland het onlangs sy grense vir toeriste heropen in die hoop dat die land se sukkelende toerismebedryf vinnig kan herstel.
'n Verslag van die openbare gesondheidsorgdiens in Engeland het bevind dat swartmense en persone van Asiatiese afkoms, in dié land meer geneig is om met die koronavirus gediagnoseer te word. Studies in enkele Amerikaanse state het ook al dieselfde bevind.
Jaarliks in Julie reis meer as twee miljoen Moslems van regoor die wêreld na Mecca in Saoedi-Arabië vir die hadj, 'n pelgrimstog wat elke Moslem minstens een keer in sy lewe moet meemaak. Daar bestaan egter4 onsekerheid oor of vanjaar se hadj sal kan voortgaan. Die land met die grootste Moslembevolking in die wêreld, Indonesië, het gister gesê dat hulle burgers vanjaar nie toegelaat sal word om die pelgrimstog te onderneem nie.
'n Peiling in Italië wat burgers van dié land se emosies oor die pandemie en die streng inperkingsmaatreëls toets, het bevind dat daar 'n voortdurende toename in woede onder Italianers oor die inperking bestaan. Die afgelope naweek was daar van Milaan in die noorde tot Sisilië in die suide betogings teen die regering van Eerste Minister Giuseppe Conte en sy regering se hantering van die krisis. Regoor Italië is ondernemings bankrot weens die inperkingsmaatreëls en verloor mense hulle werk weens die ekonomiese krisis in die land.